Mike Mlengana se skorsing skokMike Mlengana. Foto: Departement landbou, bosbou en visserye. Agri Limpopo het sy ontsteltenis uitgespreek oor die skorsing van Mike Mlengana, direkteur-generaal van die departement landbou, bosbou en visserye. “Soos meeste landbou-organisasies het Agri Limpopo ŉ besonder goeie verhouding met meneer Mlengana. Sy hart vir landbou en sy besonderse begrip vir die omstandighede van boere op grondvlak, het hom in ŉ kort tydjie die guns en vertroue van boere laat wen,” het Theo de Jager, voorsitter van Agri Limpopo se landbou-ontwikkelingskomitee, gesê. De Jager meen dit is jammer dat landbou vir ŉ onbekende periode sonder Mike se betrokkenheid sal moet voortgaan. “Daar is vele sake waaroor beleidsonsekerheid heers. Die ANC se afgelope beleidskonferensie het dit nie verminder nie. Die aanmars tot die ANC se Desember-leierskapskonferensie gaan waarskynlik ook nie ŉ bydrae lewer om sekerheid te verbeter nie,” het De Jager gesê. “In tye soos hierdie sou dit goed gewees het vir landbou as ons met die DG waarmee ons reeds ŉ verhouding opgebou het, oor landbousake kon praat. Nou is ons daardie kans ontneem,” het De Jager bygevoeg. Leon Borcherds, president van Agri Limpopo, het gesê dit is jammer dat daar soveel geheimhouding is oor die werklike redes vir Mlengana se skielike skorsing. “Dit gee aanleiding tot bespiegelinge in landboukringe dat die ondersoek na die hantering van droogtehulpfondse die rede is vir sy skorsing. Ons kan net hoop dat die ondersoeke wat Mlengana se skorsing genoodsaak het, baie vinnig en volledig afgehandel sal word sodat bestendigheid tot onderhandelings rakende die landbousektor kan terugkeer,” het Willem van Jaarsveld, HUB van Agri Limpopo, gesê.